
Татарстанның нефть-газ химиясе комплексының төп предприятиеләре 2021 елның гыйнвар-сентябрь айларында җитештерү күләмен 3% ка арттырганнар. Нефть чыгару, юу чаралары һәм пластмасса эшләнмәләр җитештерү артты. Бу хакта «Татнефтехиминвест-холдинг» ААҖ генераль директоры Рафинат Яруллин компаниянең Директорлар советы утырышында хәбәр итте. Чара Татарстан Республикасы Президенты Рөстәм Миңнеханов рәислегендә узды.

База предприятиеләре тарафыннан төяп җибәрелгән продукциянең бәясе тарихи максимум дәрәҗәсендә саклана. Гыйнвар-сентябрь нәтиҗәләре буенча ул 64% ка арткан һәм 1 трлн 450 млрд сумнан артып киткән.

Каучукка бәяләрнең уртача дәрәҗәсе соңгы дүрт елда иң югары булды. Европада полиэтилен, полипропилен, полистирол бәяләре икенче кварталда рекорд куйды, сентябрьдә азотлы ашламаларның бәясе 10 ел эчендә иң югары күрсәткечкә җитте. Дөньякүләм нефть һәм нефть продуктларына бәяләр расланган дәрәҗәдән артып китте.

Гыйнвар-сентябрь айларында комплексның база компанияләре тарафыннан барлык дәрәҗәдәге бюджетларга 499 млрд. сум күчерелгән. Үсеш узган ел белән чагыштырганда 2 тапкырга диярлек булган.

Татарстан Республикасының берләштерелгән бюджетына күчерүләр 61% ка арткан. Гыйнвар-сентябрь айларында 62 млрд. сум күчерелгән. Химия һәм нефть химиясе компанияләреннән керүләр - тарихи дәрәҗәдә.

Шулай ук утырыш барышында Татарстан Президентына берничә инновацион проект тәкъдим иттеләр.
Рөстәм Миңнеханов Татарстанның нефть, газ, химия предприятиеләре эше йомгаклары белән танышты һәм кайбер инновацион проектларны бәяләде